Lauantain ensimmäisessä ottelussa Iran halusi mahdollisimman hyvän tuloksen. Valmennusjohto oli päätynyt ratkaisuun, erittäin realistiseen, että ainoa mahdollisuus horjuttaa Argentiinaa, oli bussipuolustus. Kaikki muu olisi päätynyt isoihin lukemiin. Ja valmennusjohto oli varmasti oikeassa tässä.

Pitää muistaa, että jalkapallo on sellainen peli, jossa myös ns. huonommalla joukkueella on mahdollisuus voittaa. Sen vuoksi vain jalkapallossa Cup-kilpailut toimivat hyvin ja eri maissa pienet seurat pudottavat isompia. Eikä asia jää tähän, sillä onhan jopa Mestarien liigafinaaleita voitettu bussitaktiikalla. Eikä silloin ole juurikaan soraääniä kuulunut, sillä tuloshan kaiken ratkaisee.

Tämän vuoksi Iranin urhoolliselle taistelulle on syytä kumartaa. Joukkue teki sataprosenttisesti kaikkensa, jotta he olisivat saaneet jotain mukaansa Argentiina -ottelusta. Tasoero on kuitenkin niin iso, että oli selvää, että Iranin ainoa sauma oli pelata vahvaa ja uhrautuvaa puolustuspeliä. He puolustivat koko joukkueen voimin ja iskivät muutaman vastaiskun kautta pari maalipaikkaa itselleen.

Eikä tämä taktiikka ole mitenkään kielletty. Itse asiassa, se oli fiksua toimintaa valmennukselta ja hyvää toteuttamista joukkueelta.

Loppujen lopuksi onni ja ennen kaikkea taito eivät riittäneet tuomaan Iranille voittoa saati tasapeliä. Argentiina piti palloa, hyökkäsi ja jopa tuskastui iranilaismuurin edessä. Mutta sitten oli aika pienen suuren miehen astua esiin, kuten joskus aiemminkin…

Lionel Messi tuli ja pelasti kansakunnan jo toisen kerran näiden kisojen aikana. Seuraus tälle: Argentiina sai yhden ylimääräisen lepopäivän ennen kerrasta poikki –pelejä ja todennäköisen lohkovoiton.

Mitä valittamista siis: joukkue on pelannut kaksi ottelua, varmistanut jatkopaikkansa, voittanut molemmat pelit ja isot pelit ovat vasta edessä. Ei tämä ihan huonosti ole Argentiinalta alkanut, toiveiden mukaan enemmänkin.

Iranille nämä kaksi peliä ovat olleet suuria voittoja. Viimeisen vuoden aikana heidän on ollut vaikea saada hyviä harjoituspelejä poliittisten syiden vuoksi. Joukkuetta ei ole Iranissa kovin paljoa kunnioitettu, mutta nyt sitä tuetaan pelipaitaan sonnustautunutta presidenttiä myöten. Aivan taitojensa ylärajoilla pelaava joukkue on saanut Teheranin sekaisin ja ihan syystäkin.

Jalkapallon voima on ihmeellinen asia eikä Iranissa ole yhtään henkilöä, joka miettisi, että ”kyllä se meidän joukkue pelasi antijalkapalloa tänään”. Ei, siellä mietitään, että urhoollisesti parempaa joukkuetta vastaan pelannut taisteleva ryhmä oli nipistää Leo Messiltä ja kumppaneilta pisteen MM-lopputurnauksessa. Ja ehkä sitäkin, että joukkueella on vielä mahdollisuudet jatkoon.

Illan toisessa pelissä Ghana teki ottelusta hienon. Ghana piti lohkon vielä täysin avoimena, riippuen toki, miten sunnuntain lohkon toisessa ottelussa käy. On jopa teoreettisesti mahdollista, että Jürgen Klinsmannin USA voi pudottaa Saksan jatkosta, jos pelit menevät tietyllä tavalla. Saksan tasoitusmaali toki piti vahvan etulyöntiaseman joukkueella, mutta osoitti, että jopa mahtavaa Saksaa on mahdollisuus horjuttaa.

Upea jalkapalloilta tarjoiltiin maailmalle Fortalezasta.

Jari Litmanen